b'\n_START_ARTICLE_\nElefantina\n_START_SECTION_\nGeografija\n_START_PARAGRAPH_\nElefantina je dolga 1.200 m in \xc5\xa1iroka 400 m. Skupaj z bli\xc5\xbenjimi otoki v Asuanu je vidna s hribov na zahodnem bregu Nila. Le\xc5\xbei tik pod prvim Nilovim kataraktom na meji med Gornjim Egiptom in Spodnjo Nubijo. _NEWLINE_Ime bi lahko dobila po svoji obliki, ker je iz zraka videti kot slonov trobec, ali po zaobljenih skalah na bregovih, ki so podobne slonom.\n_START_SECTION_\nJudovska skupnost\n_START_PARAGRAPH_\nElefantinski papirusi so zbirka pravni\xc5\xa1kih dokumentov in dopisov, pisanih v aramejskem jeziku, ki dokazuje obstoj judovske skupnosti. Skupnost so ustanovili morda voja\xc5\xa1ki najemniki nekje v 5. stoletju pr. n. \xc5\xa1t. Imeli so svoj tempelj (Jahvejeva hi\xc5\xa1a), v katerem so opravljali svoje verske obrede._NEWLINE_Tempelj je bil zgrajen morda kot odziv na mnogobo\xc5\xa1tvo, ki ga je nameraval ponovno uvesti judejski kralj Manase, bolj verjetno pa zato, da bi slu\xc5\xbeil verskim potrebam lokalne judovske skupnosti.\n_START_SECTION_\nDruge zanimivosti\n_START_PARAGRAPH_\nArheolo\xc5\xa1ke najdbe z Elefantine so na ogled v Asuanskem muzeju na ju\xc5\xbenem koncu otoka. V srednjem delu otoka so tri \xc5\xa1e \xc5\xbeive nubijske vasice, na severnem pa velik luksuzen hotel. Na sosednjem otoku El Nabat je botani\xc4\x8dni vrt.'